מומיק/ דויד גרוסמן

תשובה  **מורחבת** לשאלת בגרות

השאלה: **תאר את הסיום של רומאן או של נובלה שלמדת.**

**האם סיום זה פותר את הקונפליקטים שנחשפו ביצירה או משאיר אותם בלתי פתורים?**

**נמק את דבריך ובסס אותם על דוגמאות מהיצירה.**

תשובה מורחבת לשאלה

הנובלה "מומיק" מתרחשת בשנת 1959 בבית מזמיל הלא היא קריית יובל בירושלים בעשור הראשון לקיומה של מדינת ישראל. בסיום הנובלה מומיק , ילד בן תשע , בנם של ניצולי שואה חווה משבר נפשי חריף ואף מורחק מבית הוריו לפנימייה טיפולית. משבר זה ארע לו בעקבות ניסיונו לפצח את מה שנתפס בעיניו כחידת "החיה הנאצית" . למעשה מנסה מומיק להבין בכל מיני דרכים מהו מקור הסבל הנורא בחיי הוריו , שכניו והסבא "החדש" והמטורף שהובא לביתו מבית חולים לחולי נפש. הנובלה מתארת חמישה חודשים בחייו של מומיק, שבהם הוא מנסה להבין את מה שארע בשואה ,ומסע בגילוי הזה הופך לאובססיה של חייו. בסיום הנובלה מגיע מומיק לעשות ניסוי מטורף כיוון שהוא מפרש את דבריה של בלה ,ידידת משפחה על השואה באופן מוטעה מילולי וילדותי ונסחף למעשים נוראים ואומללים. בלה אומרת באחת משיחותיה הרבות עם מומיק ש"החיה הנאצית" עלולה לצאת מכול אדם אם רק נותנים לו את האוכל והטיפול המתאים". בלה דיברה, כמובן, באופן מטפורי ורמזה אולי לכך שאנטישמיות, נאציזם, עדריות חברתית , פחד , טובות הנאה, הישרדות בכול מחיר הביאו אנשים בכול רחבי אירופה לבצע זוועות חייתיות וחסרות כל הומניות במהלך המלחמה והשואה; אולם מומיק המבקש בתמימותו להבין את מקור הסבל של הוריו ולגבור עליו מבין את דבריה באופן ילדותי ומילולי: הוא אוסף בחשאי במחסן ביתו חיות אומללות שאותן הוא כולא בארגזים מקווה שתצא מהן "החיה הנאצית" . הוא מדמיין שכאשר תופיע "החיה" הוא יצליח לשנות אותה ולאלף אותה או לגבור עליה באופן שיסלק את הסבל שהוא מזהה אצל המבוגרים בחייו. וכך בשם "המטרה הטובה" שסימן לו מתחיל מומיק, מבלי להבין את חומרת מעשיו- להתעלל בחיות. הוא אוסף לו עורב ,גור חתולים, קיפוד ולטאות , כולא אותן בארגזים בחושך ומאכיל אותן במעט אוכל , ולמעשה מרוב חיפוש אחרי מהות הרשע הנאצי הוא עצמו הופך למתעלל. המחסן שלו מזכיר גטו: יש בו כלא ורעב וגסיסה. ומומיק עצמו הופך להיות גם מתעלל וגם קורבן. הוא פוחד מהחיות , מרטיב במכנסיו מרוב פחד, גונב אוכל מביתו כדי להאכיל את החיות ומתפרץ בזעם על הוריו כשמעירים לו על התנהגותו. הוא מותקף על ידי העורבים, שאת הגוזל שלהם גזל. הוא מתדרדר בלימודים ולבסוף אף פוגע בסבו ובידידיו ניצולי השואה מהספסל הירוק שאותם הוא מביא למחסן כדי שה"החיה הנאצית " תריח "ריח של יהודים" ותצא. את ווסרמן, סבו, הוא משאיר לבדו כלוא במחסן עד שזה מרטיב מחרדה, ועל שאר ניצולי השואה שהביא אל המחסן הוא צועק וצורח (רמז להתנהגות אופיינית לנאצים), תוך שהוא פותח את כלובי החיות ומשחרר אותן, את המחסן כולו עיצב מומיק כמוזאון שואה קטן שבו תלה צילומי שואה שהעתיק מספרים וטלאי צהוב . במהלך הסצנה הזו מומיק מתפרק וקורס מבחינה נפשית ; הוא מבין שניסיונו לגלות מהי "החיה נאצית" ולשנות אותה או להכריע אותה הוא ניסיון אבוד, ולמעשה רק הוא עצמו הולך ומאבד את ערכיו ואת שפיותו בתוך מאבקו הבודד. הוא מבין שהוא הפך לילד "מקולקל" והסצנה מסתיימת בכך שניצולי השואה מהספסל השכונתי ,ידידיו של מומיק מקיפים אותו במעגל ומתבוננים בו באימה אבל גם ברחמים. תמונת המעגל הזו, שבה מומיק שוכב על הארץ בלב המעגל של הניצולים מסמלת הטראומה הנמשכת ומועברת לבני הדור השני של ניצולי השואה. מומיק מוכרע על ידי הטראומה שכנגדה יצא למאבק בודד והרואי ואבסורדי.

**למומיק בשל היותו ילד אין קונפליקט במהלך הנובלה: למעשה הוא פועל בלהט ובנחישות לגלות "סוד" שאת מידת הזוועה שיש בו הוא אינו יכול לשער ולקלוט וכאשר הוא מתחיל להיחשף אליו בכוחות עצמו ולבדו- נפשו מתערערת . הקונפליקט הגדול שהיצירה עוסקת בו הוא למעשה הקונפליקט של החברה הישראלית (ואולי החברה האנושית האוניברסלית ) והוא הקונפליקט הקשור בשאלה :כיצד להתמודד עם ההיסטוריה של זוועות המלחמה והשואה, וכיצד להתייחס להמון האנשים שנשאו בחיי היום-יום שלהם את טראומת השואה ? האם ההדחקה ו"השכחה " היא הבסיס לחיים חדשים נכונים? האם אין בהדחקה הזו ניסיון מסוכן להעלים את הטראומה שפועלת במחשכים? ואם חוקרים את השואה והטראומה כיצד יש לחקור אותה? מה הן הסכנות ? מה הלקחים?**

בנקודת הזמן ההיסטורית שבה מתרחש הסיפור מומיק שמנסה להבין את הסבל שמענה את כל המבוגרים היקרים לו נתקל בחומות של סוד ושתיקה .ה"סוד" והשתיקה שהמבוגרים נוקטים בה מול הילד נובעות הן מרצונם של הניצולים ל"שכוח" את עברם ולהתחיל חיים חדשים והן מפני רצונם לגונן על הילד מפני ידיעת הזוועות שעברו. כמו כן נובעת השתיקה גם מן האווירה החברתית ששררה בישראל הצעירה , מדינה קטנה בת עשר שנים בתנופת בנייה והקמה , שטיפחה מיתוס של גבורה מול אויבים מכל עבר, וקליטת עליה מתוך תפיסה של "כור היתוך" ;חברה שדרשה לותר על העבר הגלותי למען זהות ישראלית חדשה. 1959 היא השנה שקדמה למשפט אייכמן, ובתודעה הקולקטיבית עדיין לא נתן פתח לניצולים להשמיע באופן פומבי ורחב יותר את עדויותיהם. ניצולי השואה כפי שהם מתוארים בנובלה נמצאים "בסמטה" , הוריו הגלותיים של מומיק, דוברי היידיש והעברית העילגת מתחבאים בתוך דוכן קטן של מפעל הפיס. מומיק בנם של הניצולים הוא ילד קצת "אחר", ממושקף, קטן, חיוור ולמדן, כפתורי חולצתו רכוסים היטב. הוא אינו מתאים ל"מיתוס הצבר" וגיבור תנועות הנוער. הניצולים נמצאים במעין שוליים חברתיים. הקיוסק הקטן של בלה , ניצולת שואה אף היא, הוא מעין עיר מקלט עבורם בתוך חברה שאינה רואה אותם. את חנה ציטרין שרצה ערומה- בלה מצילה מהניכור והעוינות שסובבים אותה. נהג אמבולנס אדיש מביא יום אחד את "הסבא" החדש שאיבד את שפיותו בשואה ומשאיר אותו עם קרובי משפחתו תוך הרגעה שהוא שקט ולא מזיק. גם ביום השואה , שהוא יום הזיכרון הרשמי ,הוריו של מומיק נמלטים מהטקסים לטבריה , אולי כיוון שהאופן שבו מנציחה המדינה את זכר השואה אינו נוגע באופן אנושי ואמתי בסבל שבו הם חיים עם הזיכרונות הקשים.

בתוך העולם האנושי שמומיק חי בו- הוא היחיד שרואה במלוא העוצמה את מצוקתם של האנשים שבאו "משם" ;כמעט כמו באגדה על בגדי המלך החדשים, מומיק הוא היחיד שרואה את האמת שהחברה סביבו מעדיפה לדחוק צידה . הוא שומע את אביו זועק בלילות מסיוטים והוא סובל מכך שאביו אינו נוגע בו לעולם,( האב היה בזונדר קומנדו , יהודים שהוכרחו לעבוד בשריפת הגופות במחנות ההשמדה והוא חש שידיו טמאות). הוא שומע את מלמוליו המטורפים של "סבו" (האח של סבתו) ויודע שהוא היה סופר ילדים נערץ לפני המלחמה ועתה הפך לאדם שבור שעיניו ריקות. הוא עד לחרדותיהם הקבועות של אמו ואביו שכל חריגה מהשגרה הפשוטה שלהם מאיימת עליהם. הוא עד לאופן החרדתי שבו הם מתייחסים לאוכל ולאופן שבו הם "טורפים אותו בעיניהם" כהוכחה לקיומם. והוא מגלה שאביו איבד ילד ואישה במלחמה.

מומיק הוא ילד רגיש , חכם סקרן וחקרן, הוא "ילד טוב" להוריו , תלמיד טוב וילד צייתן. הוריו שאינם מבינים היטב את השפה העברית נעזרים בו לכדי להסתדר בחברה החדשה והם הופכים אותו בשל קשייהם הרבים למי שתפקידו לעזור בכל מיני משימות שדורשות בגרות שעולה על גילו . כך למשל מטפל מומיק בווסרמן "הסבא החדש" שאינו יכול לתפקד ללא עזרה. מומיק מפנים את תפקיד התומך והמושיע והוא מזהה גם את העובדה שעברם של ההורים מוסתר ממנו והוא הגורם לסבלם הרב. בדמיונו הילדותי ואוזניו הקשובות מומיק מצייר לעצמו את אירופה שאינה מוזכרת בשמה "כארץ שם" מעין "נרניה" קפואה ששלטון רשע שולט בה . הוא מדמה את אביו למלך מודח או גיבור מלחמה וחולם שהוא עצמו יעזור להביס את האויב. מומיק ככל ילד "צבר" בתקופה ההיא חדור בתחושה שעליו להיות גיבור והוא חוקר כמו בלש קטן את הסוד המוסתר ממנו. היחידה שעונה על שאלותיו הרבות היא בלה, ניצולת שואה בעצמה, אולם אישה חזקה ומלאה חיוניות. מומיק מרבה לחקור את בלה , אך הוא אינו מסתפק בתשובותיה החלקיות. הוא מדובב את אנשי "הספסל הירוק" , שהם ניצולי שואה פגועים מאוד שחיים בשולי החברה, הוא רושם במחברת משפטים שאביו צועק בלילה או מלמולים שסבו ממלמל. למעשה מומיק מקדים את זמנו כמעין "חוקר שואה" והופך לרושם של עדויות שבורות . בניגוד לחברה העסוקה רק בבניית הישראליות החדשה ואינה מטה אוזן לסיפוריהם של הניצולים ("שהלכו כצאן לטבח") מומיק מקשיב וחוקר ומדובב אותם בכל דרך אפשרית ומשלם על כך מחיר חברתי – הוא נסגר בעולם של הוריו וחבריהם והופך לילד לא מקובל מבחינה חברתית ובודד. בני כיתתו מכנים אותו הלן קלר(סופרת חרשת ועיוורת שלחמה למען זכויות של מוגבלים) . הם נהנים מיכולתו לנחש מתי יהיה המבחן במתמטיקה , אבל לא יוצרים אתו חברות אמתית.

אך ההכרעה של מומיק לחקור את עברם של הוריו ואת המקור לסבלם היא מוחלטת ונטולת ספקות ,במובן זה מומיק הוא גיבור הרואי ובודד שיוצא לבדו למערכה. הוא מקשיב למי שבא "מארץ שם" (כינוי נוסף המעיד על הרצון להרחיק את זכר השואה). הוא מנסה לדובב את הוריו השותקים דרך הקראת סיפורו של מוטל בן פייסי החזן מאת שלום עליכם- ספור המחייה את עולם העיירה היהודית לפני שחרבה בשואה ואף מצליח בכך. אבל מומיק שמעמיק בחקירותיו אינו יודע שגבורה תמימה של ילד נחוש אינה יכולה לחולל דבר ב"סיפור הזה" השואה היא אירוע בלתי נתפס ובלתי מוכל בממדי הזוועה שהתחוללו בו- את סיפור השואה אי אפשר "לנצח": גילויי הדרגתי של הזוועות דרך קריאה חשאית ומרובה ב"ספריית בית העם" רק חודר לנשמת הילד הקטן ומחדיר בה באופן צפוי חרדה וזעזוע שאין בכוחו להכיל. מומיק אינו יכול לשתף איש במעשיו , מלבד בלה, שגם היא אינה משערת עד כמה רחוק הלך הילד הקטן בחקירותיו הבודדות. באופן גרוטסקי נסחף מומיק לניסוי ה"חיה הנאצית " שלו כמי שהעיסוק האובססיבי בשואה גם הדביק אותו באכזריות. הוא יוצר מקום שדומה לכלא וגטו ומחנה שנעשים בו ניסויים ביצורים חיים, אבל הוא גם הופך להיות רדוף ומוכה כיהודי נמלט. קריסתו של מומיק בסיום והרחקתו מביתו ומהוריו- לפנימייה מצביעה על אטימותה של החברה הישראלית שמעדיפה להמשיך להעלים את סמני הטראומה והסבל של הניצולים ובוחרת בהשתקה במקום בדיבור ובהקשבה ובחקירה ובאמפטיה. במקום להקשיב לסיפורו של מומיק ובמקום לגאול אותו מבדידותו, המורה נטע , המייצגת את הישראליות החדשה ממליצה על הרחקתו. הוריו הפגועים והמוחלשים מצייתים וילדי כיתותו של מומיק שמחים על הולדתם של סוסים יפי תואר דן ודגן באורווה של אחד הקיבוצים.

**"מומיק" והספר "עיין ערך אהבה" כולו מכריעים באופן מובהק כנגד ההשתקה וההדחקה והדחיקה של ניצולי השואה. מפעל החקירה של מומיק המבוסס במהותו על הקשבה לעדות , על חקירה ואמפטיה לניצולים הוא הדרך הנכונה. יחד עם זאת יצירתו החכמה והמורכבת של גרוסמן חושפת באופן מרתק את האופנים שבהם הטראומה מחלחלת לתוך החברה ויכולה להתפרש גם באופנים אלימים ומסוכנים: מומיק הוא הקורבן שהופך למקרבן, "החיה הנאצית" אכן יכולה לגדול במחשכים עם "הטיפול הנכון" במקומות שאין מצפים לה. לקחי השואה צריכים להיות נידונים לאור היום ובגלוי והם הכרחיים לחברת מוכת טראומה שחייבת למצוא את הדרך הנכונה להבנות מחדש כחברה הומניסטית . (ובהערה אישית : סיפרו של מומיק הוא רלוונטי לוויכוח על נאומו של סגן הרמטכ"ל יאיר גולן, וכן, טראומת השואה עדיין מחלחלת לחיינו ולכן העדות ,החקירה , הזיכרון והערכים שיש להיאבק עליהם- הם חלק בלתי נפרד ממהות חיינו כאן).**

דפנה אדלר מאי 2016